20. novembril toimuval Kärla vallavolikogu istungil kandideerib uueks Kärla vallavanemaks praegune abivallavanem ja vallavanema kohusetäitja Enno Pildre.
“Olin nõus kandideerima pingete mahavõtmiseks, ma ei ole ühegi poliitilise poole esindaja,” ütles Enno Pildre, kes ei ole varem kordagi kohaliku omavalitsuse valimistel kandideerinud.
Enno Pildre on töötanud Kärla vallavalitsuses selle loomisest alates nii ehitusnõuniku kui ka abivallavanemana.
Endine Kärla vallavanem Meelis Sepp lahkus ametist omal soovil oktoobri lõpus Keskerakonna ja Rahvaliidu koalitsiooni purunemise tõttu. Varem oli umbusaldusega ametist tagandatud Kärla vallavolikogu esimees Arvi Hallik, kelle asemele valiti Toivo Vaik.